**ODRŽANA 3.SJEDNICA OPĆINSKOG VIJEĆA GORNJIH BOGIĆEVACA**

Dana 14. rujna održana je 3. sjednica općinskog vijeća Gornjih Bogićevaca. Uz načelnika Pavu Klarića nazočni su bili i pročelnica JUP-a Mara Klarić te voditelj komunalnog pogona Franjo Bungić. U aktualnom satu načelnik Klarić je izvijestio vijećnike o aktivnostima općine i projektima koji su u tijeku i pripremi od posljednje sjednice vijeća. Dovršeni su radovi na Mrtvačnici u Smrtiću i podnesen je zahtjev za tehnički pregled i uporabnu dozvolu. U tijeku su radovi na sanaciji– izgradnja društvenog doma – Kosovac, i pratećih sadržaja (igralište i parkiralište) prema Programu za poboljšanje infrastrukture na područjima naseljenim pripadnicima nacionalnih manjina. Vrijednost projekta - Rušenje dotrajalog starog objekta i izgradnja novog „do pod krov“ iznosi 1.359.000,00 kn. očekuje se da će veći dio Projekta biti realiziran ove godine, a nastavak realizacije Projekta u 2022. godini. U izradi je troškovnik za ugradnju nove led rasvjete i novog sistema upravljanja JR zatražene su 3 ponude od kojih je najpovoljnija 58.750 kn s PDV-om – ovi radovi bi trebali također biti odrađeni ove godine. SRC, Vatrogasni Dom kandidirani su na natječaj za mjeru 7.4.1 koji traje do 30. rujna ove god, a rezultati se očekuju do kraja godina. Prema planu hrvatskih voda općina GB sufinancirat će izgradnju prečistača otpadnih voda Okučani i kanalizacijske mreže Dubovac u iznosu 472.594, 00 kn. Raspisan je i natječaj za uređenje okoliša društvenog doma Dubovac, na koji se prijavio samo jedan izvođač .Vrijednost projekta je nešto manje od 260.000 kn a kandidiran je na prekograničnu suradnju sa općinom Dobretići. Općina je sufinancirala dio troškova nabavke radnih bilježnica i ostalog pribora učenicima osnovnih škola u iznosu 65.500, 00 kn. Na zadovoljstvo svih zainteresiranih roditelja pronašli su rješenje problema upisa djece u DV Bljesak Okučani.

Jedinstveni upravni odjel započeo je sa slanjem opomena svim dužnicima koji imaju dugovanje veće od 500 kn te je načelnik pozvao da se dugovanje podmiri uplatom ili da se jave u JUO kako bi dogovorili obročno plaćanje te izbjegli dodatne troškove ovrhe.

Vijećnika Veseljka Šugića zanimalo je tko vodi računa o odlaganju otpadnog građevinskog materijala na području Brezina. Načelnik Klarić odgovorio mu je kako je taj materijal privremeno deponiran na spomenutoj lokaciji te će biti upotrijebljen prilikom izgradnje Doma u Kosovcu te nasipanjem šumskih puteva.

I ostali vijećnici uključili su se u raspravu: Milka Račman pohvalila je dosadašnji rad djelatnika komunalnog pogona i pitala hoće li prije kiša biti očišćeni slivni kanali po selima na što je načelnik odgovorio kako je to prvenstveno obveza vlasnika zemljišta. Vijećnica Iva Lopar smatra kako je sadašnja lokacija dječjeg igrališta u Trnavi opasna te je načelnik rekao da je će spomenuto igralište u dogledno vrijeme biti izmješteno u krug društvenog doma Trnava. Vijećnici Petar Kičić i Marijana Bogdanović govorili su o problemima po pitanju uređenja okoliša u dvorištu PŠ Smrtić jer postoji opasanost od ozljeđivanja djece.

Predsjednik OV Željko Klarić također je imao pitanje za načelnika, zanimalo ga je hoće li do blagdana svi svetih biti asfaltirana centralna staza kroz groblje na što je načelnik ogovorio da je rok prekratak jer uređenje groblja zahtijeva opsežnije poslove.

Nakon rasprave pročelnica JUO Mara Klarić prezentirala je polugodišnje izvršenje proračuna . Na dan 30.06.2021. god ostvareni ukupni prihodi iznosili su 2.945,922, 00 što je 32,38 % godišnjeg plana kn, a rashodi 2.694.238,00 kn odnosno 28,78 %. Također je obrazložila i izmjene i dopune proračuna za 2021: Ukupni prihodi se planiraju u iznosu 7. 834.864,00 kn, a rashodi 9.298.969,00 kn, a planirani manjak rashoda nad prihodima će se pokriti iz viškova iz proteklih godina.

Do kraja sjednice vijećnici su jednoglasno usvojili Odluke o kriterijima i načinu sufinanciranja troškova prijevoza redovitih učenika srednjih škola koji nisu obuhvaćeni sufinanciranjem županijskim linijskim javnim cestovnim prijevozom učenika, Odluka o sufinanciranju troškova boravka djece Općine Gornji Bogićevci u dječjem vrtiću u Okučanima te odluka o prodaji zemljišta u poduzetničkoj zoni „Brezine“.